Oorwin versoeking (1) - www.bybelkennis.co.za
What is laid down, ordered, factual is never enough to embrace the whole truth: life always spills over the rim of every cup. –Boris Pasternak, digter en skrywer (1890-1960)
Versoeking belowe vir ons meer plesier en vervulling as wat ons kan kry as ons God se wil sou volg. Versoeking lyk belowend, want die uiteindelike negatiewe gevolge van sonde word weggesteek. In die Bybel is daar veral drie vyande wat ons van God wegtrek: ons natuur, die duiwel en die wêreld.
Ons natuur is die vyand in ons – dit genereer begeertes wat teenstrydig met God se wil vir ons lewens is. Ons natuur is die impuls in ons wat God en sy wil vir ons teenstaan.
Daar is nie een wat regverdig is nie, selfs nie een nie (Romeine 3:10). Waar kom dit vandaan: Deur een mens het die sonde in die wêreld gekom en deur die sonde die dood, en so het die dood tot al die mense deurgedring, omdat almal gesondig het (Romeine 5:12). Hierdie een mens is Adam. Ons is dus van nature sondig: So het ons trouens vroeër ook almal gelewe. Ons is deur ons sondige begeertes oorheers en het gedoen net waartoe ons luste ons gelei het en wat in ons gedagtes opgekom het (Efesiërs 2:3). Jy hoef nie 'n kind te leer om ongehoorsaam of selfsugtig te wees nie.
Ons sondige natuur is ons sondige begeertes. Die praktyke van die sondige natuur is algemeen bekend: onsedelikheid, onreinheid, losbandigheid, afgodsdiens, towery, vyandskap, haat, naywer, woede, rusies … (Galasiërs 5:19 – 20). Maar dan praat die Bybel van 'n ou en nuwe mens: Dié wat hulle deur hulle sondige natuur laat beheers, kan nie die wil van God doen nie. Julle word egter nie deur julle sondige natuur beheers nie, maar deur die Gees, want die Gees van God woon in julle (Romeine 8:8 – 9). Omdat die Heilige Gees in ons woon, het ons nuwe krag, maar ook 'n nuwe natuur. Dié wat aan Christus Jesus behoort, het hulle sondige natuur met al sy hartstogte en begeertes gekruisig (Galasiërs 5:24).